**Nulové zariadenie** je vo viacerých operačných systémoch špeciálny súbor, ktorý zahodí všetky doň zapísané údaje, pričom zapisujúcemu procesu oznámi, že operácia prebehla úspešne. V prípade čítania (pokiaľ je podporované) nevráti žiadne údaje, len príznak konca súboru (end-of-file, EOF).

V unixových a odvodených operačných systémoch (vrátane Linuxu, BSD, macOS) má štandardne názov **`/dev/null`**. V žargóne unixových programátorov je niekedy nazývaný ako **čierna diera** (angl. *black hole*, *blackhole*).

Nulové zariadenie sa zvyčajne používa na odstránenie nežiaducich výstupov procesu alebo ako vhodný prázdny súbor pre vstup. Toto sa najčastejšie spraví presmerovaním.

Tieto poznatky sú často inšpiráciou pre unixových programátorov ako žargónové výrazy a metafory, napríklad *„prosím pošlite sťažnosti na adresu `/dev/null`"* alebo *„môj mail je archivovaný v `/dev/null`"* namiesto málo vtipných fráz *„neposielajte žiadne sťažnosti"*, *„môj mail bol zmazaný"* a *„choď do `/dev/null`"* je vlastne iba pretvorené a humornejšie *„choď do pekla"*.[chýba zdroj]

Nulové zariadenie je často obľúbeným predmetom technických vtipov, ako napríklad varovanie používateľa že systémový `/dev/null` je už na 98 % plný. Na 1. apríla roku 1995 si nemecký časopis c't vystrelil z čitateľov reportážou o zosilnenom `/dev/null` čipe, ktorý sa mal efektívnejšie zbaviť prichádzajúcich dát ich premenením na blikanie internej LED diódy.[chýba zdroj]

`/dev/null` je špeciálny súbor, nie adresár, preto sa doň nemôžu prenášať súbory so známym Unixovým `mv` príkazom za účelom vymazať ich. Na tento účel je štandardne príkaz `rm`.

Nulové zariadenie bolo podľa manuálovej stránky Berkeley Unix zavedené v Unixe verzie 4 z roku 1973.

Ekvivalentné zariadenie v CP/M (a neskôr DOS a Windows) sa nazýva **`NUL:`** resp. len **`NUL`**. Pod klasickým Amiga operačným systémom je toto zariadenie nazvané **`NIL:`**. Podobne, v OpenVMS je toto zariadenie nazvané **`NL:`**.[chýba zdroj]

Príklady použitia
-----------------

### Unix/Linux/BSD/macOS

`rm neexistujuci-subor 2> /dev/null` – pokúsi sa vymazať neexistujúci súbor bez zobrazenia chybovej hlášky (chybový výstup, kam sa hláška posiela je presmerovaný na nulové zariadenie)
### DOS/Windows

`PAUSE >NUL` – počká na stlačenie klávesy bez zobrazenia akejkoľvek hlášky (štandardný výstup, kam sa správa posiela je presmerovaný na nulové zariadenie)

Referencie
----------

1. 1 2   *Directory Structure and Devices* [online]. pubs.opengroup.org, [cit. 2023-05-28]. Dostupné online.
2. ↑   *null(4) — Linux manual page* [online]. man7.org, [cit. 2023-05-28]. Dostupné online.
3. ↑  ABBASI, Nawaz. *Q&A trip to Linux’s Black Hole - /dev/null* [online]. linuxjournal.com, 2021-09-07, [cit. 2023-05-28]. Dostupné online.
4. ↑  SHARMA, Sagar. *What is /dev/null in Linux?* [online]. linuxhandbook.com, 2023-01-23, [cit. 2023-05-28]. Dostupné online.
5. ↑  ALBING, Carl. *bash Cookbook by Carl Albing, JP Vossen, Cameron Newham : Throwing Output Away* [online]. oreilly.com, [cit. 2023-05-28]. Dostupné online.
6. ↑   *16. The FreeBSD Funnies : 16.4. Where does data written to /dev/null go?* [online]. docs.freebsd.org, [cit. 2023-05-28]. Dostupné online.
7. ↑   *null(4)* [online]. The NetBSD Project. Dostupné online.
8. ↑   *sh(1) manual from version 4 Unix* [online].. Dostupné online.
9. ↑  HaiyingYu. *Redirecting error messages from Command Prompt: STDERR/STDOUT* [online]. learn.microsoft.com, [cit. 2023-05-28]. Dostupné online.

Pozri aj
--------

* /dev/zero
* /dev/random